مراجعة Ghost Of Tsushima Director’s Cut
#000002
Ghost Of Tsushima هي لعبة السنة بالنسبة ليا في 2020، وكنت أكتر المتحمسين للإضافة الجديدة بتاعة IKI Island لما تم الإعلان عنها. ده معناه إني من المُستبعد إني أخرج من التجربة وأنا غير راضي عنها صح؟ الحقيقة أنا خرجت من التجربة محبط لكن ده مش لإن الاستوديو قصر مع اللعبة أو إن الإضافة وحشة أو اللعبة فيها مشاكل تقنية كتير. ده ببساطة لإن نظام التسعير بتاع الإضافة وسياسات سوني هدفها الفلوس بس! خلينا الأول نتكلم عن الإضافة والترقية وفي الآخر هنتكلم عن سبب إحباطي ده.
الإضافة بتدور احداثها بعد أحداث الفصل الأول من قصة اللعبة، يعني أثناء غزو المغول لليابان، ولكن المرة دي الخطر مختلف شوية. جزيرة إيكي عاملة زي جزيرة ناساو في عصر القراصنة الذهبي، جزيرة غير خاضعة تمامًا لسيطرة الحكومة المركزية الحاكمة لليابان، وبالتالي هي مهملة، وغير متحضرة، وبتشكل ملجأ وملاذ لكل المجرمين وقطاع الطرق، والهاربين من أحكام الأعدام. كل دول بتحكمهم زعيمة غامضة إسمها الإيجل (Eagle).
#000003
جين ساكاي (بطل اللعبة) بيسمع عن الخطر ده، وبيقرر يسافر لجزيرة إيكي ويوقف الخطر ده قبل ما يوصل جزيرة تسوشيما نفسها. القصة كسرد وأحداث، وتشويق فلحسن الحظ هي ماشية علي خطي اللعبة الأساسية. وتعتبر الإضافة دي من اكتر الإضافات اللي لعبتها في حياتي اللي جودتها القصصية قريبة جدًا من اللعبة الأساسية. زي مثلًا إضافة Burial At Sea في لعبة Bioshock أو left behind في the last of us 1.
القصة مليانة لحظات درامية مؤثرة، ولحظات أكشن، وشخصيات مثيرة للاهتمام، مهمات متصممة بشكل حلو، وهنا خلينا نتكلم عن الجيم بلاي شوية.
الإضافات مدراس، منها اللي بيقدم شيء جديد يغير فيه النمط اللي كان موجود في اللعبة الأساسية، ومثال علي كده إضافة حصار باريس الخاصة بأساسينز كريد فالهالا اللي قدمت مهمات اغتيال مفتوحة واللي ماكنتش موجودة في اللعبة الاساسية.
والنوع التاني، هو الإضافة اللي بتقدملك More of the same، ودي المدرسة اللي بتمشي عليها أغلب الإضافات اليومين دول. شرط إنك تحب إضافة من النوع ده إنك تكون حبيت اللعبة الأساسية، وبما إني حبيت اللعبة الأساسية، فأنا حبيت إضافة Iki island، لإنها بتقدملي المزيد من الجيم بلاي، بمزيد من الترقيات والاسلحة والأعداء، في القالب أو العالم اللي وقعت في حبه بشده. لكن خلي بالك، ده معناه إن الجديد في الجيم بلاي مش كتير، وهنا نسأل هل الإضافة دي تستحق سعر 20 دولار؟ هسيبلك إنت الحكم عليها.
بما إن جزيرة إيكي جزيرة مافيهاش مدن كبيرة بسبب طبيعتها الخارجة عن القانون، فالبيئات فيها اختلاف بشكل ملحوظ عن اللعبة الأساسية، أغلبها غابات وبيئات برية لكن علي قد ما ده بيديك تغير بصري باين في كل ركن، لكن بيديك برضو أماكن
أقل لاستكشافها.
#000004
إيه الجديد في الجيم بلاي؟
#000005
1-نوعين جداد من الأعداء
النوع الأول لو شافك بيفضل يغني كده ويصيح ويلم الناس عليك حرفيًا، وده بيخلي الجنود اللي حواليه يتحمسوا ويبقوا أعنف وأقوي، وحياتهم تبقي أطول. يعيني الوقت اللي هتاخده في قتالهم هيبقي أطول.
النوع التاني هو عدو بيقدر يغير من الأسلحة اللي معاه، وبالتالي بيجبرك تغير الstances بتاعتك كل شوية. النوعين كانوا تغير مرحب بيه جدًا، وفعلًا أضافوا بعد وتحدي جديد للمعارك اللي أصلا ماكنشت سهلة إطلاقًا، وبالتالي الجيم بلاي اتحسن في جانب المعارك. خصوصًا إن دلوقتي إنت ممكن تخش المعركة بالحصان بتاعك وتموت بيه الأعداء، ودي كانت أكتر نقطة حسنت من الكومبات كتير.
#000006
2-مهارات جديدة ممكن تتعلمها ونظام سمعة بيبدأ من الصفر
نظام السمعة هنا بيبدأ معاك من الصفر زي بداية اللعبة الأساسية، حتي لو إنت مخلص القصة. وفي مهارات جديدة شجرة المهارات تقدر تشتريها بالنقط اللي هتكسبها مع إداء المهمات والمجتوي الجانبي. وجود نظام ترقية مستمر شيء مهم عشان يحسسك إن شخصيتك لسا ممكن تتطور، ويخليك حاسس بقرق في بداية تجربتك عن أخرها.
3-تغيير علي النشاطات الجانبية القديمة، وتقديم شوية نشاطات جديدة
النشاطات الجانبية زي التدريب بالسيف علي اعواد البامبو، وتأليف الشعر، ونبوع الميا لسا موجودة، ولكن تم إضافة نشاطات جانبية شبهها لكن جديدة. زي تحدي السيوف، ودي بتبقي زي fight club كده بس بالسيوف الخشبية مع ناس من سكان المدينة المحلين، وتحدي القوس والسهم، وده بتاخد نقط اكتر فيه كل ما تنشن صح إلخ. وفي كمان نشاط جانبي بيخليك تعزف للحيوانات البرية وتجمعهم في مكان وتحوله لملاذ ليهم، وساعات كل المهمات دي بيبقي فيها مفاجأة او شيء غير متوقع، زي مهمات العزف للحيوانات دي ممكن تلاقي المغول عاملينلك في المكان كمين مثلًا، أو الأبراج اللي المفروض تقتل المغول اللي فيها تكون مهجورة، وتبقي مجرد تحدي platforming بسيط. يعين في تغير كل فترة كده عالماشي.
#000007
اللعبة فيها 9 مهمات أساسية، و7 مهمات فرعية خاصة بالشخصيات الجانبية، و 2 Mystic Tales أو أساطير، وده نوع رائع من المهمات كان موجود في اللعبة الأساسية بتتبع في اسطورة محلية لسكان الجزيرة، وبتلاقي في أخرها جايزة بتكون علي هيئة سلاح أو درع.
#000008
إضافة إيكي بتيجي ضمن نسخة اسمها نسخة المخرج من اللعبة، واللي أصبحت زي موضة سوني متبعاها حاليًا، وهتحصل مع death stranding و في إشاعات بتقول إن في نسخة زي دي منHellblade كمان.
#000011
التحسين البصري رائع علي الجيل الجديد لكن بيرجعنا هنا لمشكلة التسعير. لو أنت عايز تلعب اللعبة الاساسية بس، فهي إتشالت من الستور الخاص بسوني وحاليًا مفيش غير النسخة الجديدة دي بسعر كامل 70 دولار، ولو عايز ترقي نسختك العادية علي الفور للنسخة الجديدة هتدفع 20 دولار، و20 تانين للإضافة، ولو عايز تنقل النسخة الأبجريد دي للفايف بقي لما تجيبه هتدفع 20 كمان! مبالغ كبيرة شوية علي حجم الترقية المتقدمة، في ظل غن ألعاب عظيمة بتقدم ترقياتها بشكل مجاني زي Metro Exodus و Bloodborne وأساسينز كريد فالهالا.
#000013
اللعبة بتستغل السماعات اللي في الدراع، وخاصية الHaptic Feedback والadaptive triggers بشكل ممتاز، لكن ماوصلش للامتياز بتاع لعبة returnal.
السيوف لما بتخبط في بعضها بتعكس الاصطدام ده في الدراع، وبيخرج الصوت من سماعات الدراع نفسه مش الhead set، اللعبة كمان فيها أجزاء فيها فلاشباك فالأجزاء دي بيبقي فيها أصوات في دماغك، وبرضو أصواتهم بتطلع من السماعات.
الAdaptive Triggers بتبان مع استخدام سلاح القوس والسهم.
#000015
لعبة Ghost Of Tsushima وإضافتها متقدمين بجودة خرافية، وحاجة من الحاجات اللي تخليك تحب صناعة الألعاب كونها نوع من انواع الفن. اللعبة الاساسية بالنسبالي كانت 10 من 10، قصة وشخصيات وعالم، وموسيقي، وجرافيكس، حقيقي تحفة فنية متكاملة. لوحة فنية بدرجات مختلفة من الوان الجمال والإبداع، لكن مشكلتي مع الإضافة والترقية في تدخل سوني، وتسعيرتها المبالغ فيها. يبدو لي إن في إتجاه عام من سوني في توفير محتويات إضافية علي الجيل الجديد لألعابها الناجحة علي الجيل السابق عشان يعوضوا عدم وجود حصريات (بعد تأجيل هورايزن وGOW) السنة دي. ومش بعيد نشوف إضافة جديدة لحصرية من الحصريات في الشهور الجاية.
#000016
أخبار اجهزه الفيديو
#000021
Gamezawy is an online video games news, updates, and salest.
#000022